Document ID: 31993R1969

Tarybos reglamentas (EEB) Nr. 1969/93,
1993 m. liepos 19 d.
iš dalies keičiantis Reglamentą (EEB) Nr. 2658/87 dėl tarifų ir statistikos nomenklatūros bei dėl Bendrojo muitų tarifo
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 113 straipsnį,
atsižvelgdama į Komisijos pasiūlymą,
kadangi Reglamentas (EEB) Nr. 2658/87 [1] nustato prekių nomenklatūrą, vadinamą "Kombinuotąja nomenklatūra";
kadangi Komisija nustatė Europos Bendrijų integruotąjį tarifą ("Taric"), kuris remiasi Kombinuotąja nomenklatūra;
kadangi pagal prieš tai minėto reglamento 3 ir 5 straipsnius tarp Kombinuotosios nomenklatūros subpozicijų kodų ir Taric poskyriams identifikuoti Bendrijos lygiu naudojamų kodų valstybės narės gali įterpti nacionalinės statistikos poskyrius;
kadangi šia tvarka sukuriami užsienio prekybos nomenklatūrų ir valstybių narių prekių kodų skirtumai sukelia sunkumų Bendrijos lygiu kompiuterizuojant muitinės procedūras ir bendrojo administracinio dokumento naudojimą; kadangi todėl nebeturėtų būti naudojamasi galimybe po Kombinuotosios nomenklatūros įterpti nacionalinės statistikos poskyrius;
kadangi, kita vertus, pagal dabartinę Bendrijos teisę reikia išsaugoti prieš tai minėto reglamento 5 straipsnio 3 dalyje numatytą galimybę naudoti nacionalinius poskyrius, kad pageidaujančios valstybės narės galėtų pateikti kodus pagal nacionalinius reikalavimus;
kadangi taip pat turėtų būti atsižvelgta į prieš tai minėto reglamento 5 straipsnio 4 dalies nuostatų galiojimo pabaigą bei į 1992 m. spalio 12 d. Tarybos reglamento (EEB) Nr. 2913/92, nustatančio Bendrijos muitinės kodeksą [2], įsigaliojimą,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 2658/87 iš dalies keičiamas taip:
a) 3 straipsnio 2, 3 ir 4 dalys pakeičiamos taip:
"2. Taric subpozicijos identifikuojamos devintuoju ir dešimtuoju skaitmenimis, kurie kartu su 1 dalyje nurodytais kodų numeriais sudaro Taric kodo numerius. Jeigu nėra Bendrijos poskyrio, devintasis ir dešimtasis skaitmuo yra "00";
3. Išimtiniais atvejais galima naudoti papildomus keturių simbolių Taric kodus, jeigu taikomos specialios Bendrijos priemonės, kurioms nesuteiktas arba iš dalies suteiktas kodas su devintuoju ir dešimtuoju skaitmeniu.";
b) 5 straipsnio 3 ir 4 dalys pakeičiamos taip:
"3. Valstybės narės gali naudoti nacionalinius reikalavimus atitinkančius poskyrius; identifikuojamieji kodai tokiems poskyriams suteikiami pagal Reglamentą (EEB) Nr. 2913/92 [3]."
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Jis taikomas nuo 1996 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1993 m. liepos 19 d.

Labels: 3
19